Foto's: Passasier verkool in trok | Maroela Media
Die wrak van die vragmotor. Foto's: ER24
'n Man het Vrydagoggend verkool en een is beseer nadat 'n vragmotor en 'n motor wat 'n sleepwaentjie gesleep het, naby Newcastle in KwaZulu-Natal gebots het.
Volgens Russel Meiring, woordvoerder van ER24, het die botsing op die N11 plaasgevind. "Die bestuurder van die motor, wat 'n minibustaxi op die sleepwa gesleep het, het glo beheer oor die motor verloor en voor die vragmotor ingery," het Meiring gesê.
Die vragmotor het uitgeswaai, omgeslaan en aan die kant van die pad tot stilstand gekom, waarna dit aan die brand geslaan het. Die bestuurder van die vragmotor het geringe beserings opgedoen, maar sy passasier het in die wrak verkool.
Niemand in die motor is beseer nie.
Die vragmotorbestuurder is op die toneel behandel en na die Madadeni-hospitaal geneem vir waarneming.